Verslag oor kragkrisis binnekort bekendEskom-kragstasie in Kriel, Mpumalanga. (Foto: thegreentimes.co.za) Die Solidariteit Navorsingsinstituut (SNI) gaan Donderdag ŉ verslag oor die voortslepende kragkrisis in Suid-Afrika bekendmaak. Die SNI het Maandag gesê dat die verslag veral op oplossings vir dié krisis fokus. “Die SNI-verslag gaan toon hoe die kragkrisis die Suid-Afrikaanse ekonomie geraak het. Dit gaan ook wys hoe dit die enkele grootste struikelblok vir ekonomiese groei en die grootste bydraer tot werksverliese is. “Die verslag gaan ook ŉ vooruitskatting bied van wat Suid-Afrika tot 2035 te wagte kan wees in die lig van die regering se energieplan en met steenkoolkragstasies wat uitfaseer gaan word.” Die verslag kyk voorts na internasionale gevallestudies as moontlike oplossings waarvolgens praktiese aanbevelings deur SNI gemaak word. Dié aanbevelings sal eers Donderdag bekendgemaak word. “Solidariteit gaan ook omvattende stappe aankondig wat ŉ wesenlike invloed op die kragkrisis kan hê.” Die vakbond sê hy vertrou dat die verslag en aksiestappe wat daarin vervat word, sal help om ’n positiewe verskil ten opsigte van die kragkrisis te maak. Eskom het verskillende fases beurtkrag oor die afgelope weke ingestel en om die toenemende druk op die land se kragnetwerk te verlig. Onwettige Eskom-stakings het die probleem verder vererger en die energieverskaffer genoop om weer fase 6-beurtkrag in te stel. Maroela Media het vroeër berig dit sal ’n paar weke neem vir die kragopwekkingstelsel om te herstel tot op die vlak waar dit voor die stakings was. Dít beteken dat beurtkrag die komende week weer ingestel sal moet word, met fase 6‑beurtkrag wat vanaf Maandagmiddag 16:00 weer sal geld. Fase 4 sal tot Maandag 16:00 geïmplementeer word.